Meghan Cremer-moord: Verdagtes in hofMeghan Cremer Drie verdagtes het vanoggend vlugtig in die Athlone-landdroshof verskyn in verband met die moord op die 30-jarige Meghan Cremer. Eric Ntabazalila, provinsiale woordvoerder van die Nasionale Vervolgingsgesag (NVG), het aan Maroela Media gesê die verdagtes, onderskeidelik 27, 34 en 35 jaar oud, het in die hof verskyn waar die saak met ŉ week uitgestel is vir formele aansoek om borgtog. Maroela Media het vroeër berig Cremer se liggaam is vanoggend omstreeks 01:00 in ŉ sandmyn op ŉ plaas in Philippi gevind. Cremer het Saterdag spoorloos verdwyn nadat sy haar huis in Philippi verlaat het. Sy woon in ŉ kothuis by die Vaderlandsche Rietvlei-stalle en is Saterdag omstreeks 18:00 in haar Toyota Auris daar weg. Haar motor is Maandag in Grassy Park opgespoor. Drie verdagtes is vroeër in verband met die diefstal van Cremer se motor in hegtenis geneem. Een van die verdagtes, die 27-jarige man, word nou aangekla vir die moord op Cremer. Die verdagtes verskyn weer op 15 Augustus in die hof.